Odločba Komisije

z dne 22. decembra 1999

o spremembi Odločbe Komisije 93/623/EGS in o vzpostavitvi identifikacije plemenskih kopitarjev

(notificirano pod dokumentno številko K(1999) 5004)

(Besedilo velja za EGP)

(2000/68/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/427/EGS z dne 26. junija 1990 o zootehniških in genealoških pogojih, ki urejajo promet s kopitarji znotraj Skupnosti [1], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 8(1) Direktive,

ob upoštevanju Direktive Sveta 90/426/EGS z dne 26. junija 1990 o zdravstvenih pogojih za živali v prometu med državami članicami in o uvozu kopitarjev iz tretjih držav [2], kakor je bila nazadnje spremenjena z Aktom o pristopu Avstrije, Finske in Švedske, zlasti člena 4(4)(ii) Direktive,

ob upoštevanju naslednjega:

(1) Z Odločbo 93/623/EGS [3] je Komisija uvedla identifikacijski dokument (potni list), ki spremlja registrirane kopitarje.

(2) Da bi se zagotovila trajna istovetnost živali, je treba Odločbo 93/623/EGS dopolniti z uvedbo življenjske številke.

(3) v skladu s členom 4(4)(ii) Direktive 90/426/EGS morajo biti kopitarji za rejo in rabo med premiki identificirani z metodo, ki jo določi Komisija.

(4) Posamezni podatki, ki jih predvideva Odločba 93/623/EGS, se lahko uporabljajo za identifikacijo kopitarjev za rejo in rabo.

(5) Kopitarji za rejo in rabo in registrirani kopitarji lahko ob določeni starosti postanejo živali za zakol za prehrano ljudi, kakor to opredeljuje člen 2(d) Direktive 90/426/EGS;

(6) Veterinarsko-medicinski proizvodi se pri kopitarjih uporabljajo v skladu z določili Direktive Sveta 81/851/EGS z dne 25. septembra 1981 o približevanju zakonodaj držav članic o veterinarskih medicinskih proizvodih [4], kakor je bila nazadnje spremenjena z Direktivo 93/40/EGS [5].

(7) Po členu 14 Uredbe (EGS) št. 2377/90 z dne 26. junija 1990 o določitvi postopka Skupnosti za ugotavljanje mejne vrednosti ostankov veterinarsko-medicinskih proizvodov v živilih živalskega izvora [6], kakor je bila nazadnje spremenjena z Uredbo (ES) št. 1308/99 [7], ki je začela veljati 1. januarja 2000, je dajanje veterinarsko medicinskih proizvodov s farmakološko aktivnimi snovmi, ki niso navedene v prilogah I, II ali III k navedeni uredbi, živalim, namenjenim prehrani, znotraj Skupnosti brez izjem prepovedano. Zato se smejo kopitarji zdraviti le z zdravili, ki vsebujejo farmakološko aktivne snovi, navedene v prilogah I, II ali III k navedeni uredbi.

(8) Komisija razmišlja o spremembi člena 1 Direktive 81/851/EGS, da bi uvedla opredelitev pojma živali za rejo za prehrano ljudi in omogočila, da bi bile nekatere skupine teh živalskih vrst izvzete, če je živali, ki v te skupine spadajo, mogoče zadovoljivo identificirati in nadzorovati. Kopitarje, katerih istovetnost ni sporna in je v njihovem identifikacijskem dokumentu nesporno označeno, da niso namenjeni zakolu ali zakolu v nadzorovanih pogojih, se v skladu z zakonodajo Skupnosti lahko uvršča med izjeme.

(9) Ker je Znanstveni svet za veterinarsko-medicinske proizvode na svojem sestanku od 9. do 11. novembra 1999 obravnaval zahtevo Komisije, da predlaga ustrezno karenčno dobo za snovi, ki niso vključene v priloge k Uredbi (EGS) št. 2377/90, in dal priporočilo, da je karenčna doba najmanj šest mesecev.

(10) Določbe Direktive Sveta 64/433/EGS z dne 26. junija 1964 o pogojih za prirejo in prodajo svežega mesa [8], kakor je bila nazadnje spremenjena z Direktivo 95/23/ES [9], se nanašajo na meso kopitarjev. V skladu s to direktivo morajo biti živali za zakol označene tako, da lahko pristojni organi kadarkoli ugotovijo njihov izvor. Člen 7(3) Direktive 90//426/EGS zahteva, da uradni veterinar v klavnici zapiše identifikacijsko številko ali številko identifikacijskega dokumenta zaklanega kopitarja.

(11) V skladu z Direktivo 64/433/EGS mora biti uradni veterinar ob veterinarsko-sanitarnem pregledu po zakolu pozoren na znake, ki kažejo, da so živali prejemale snovi s farmakološkimi učinki ali uživale kake druge snovi, ki lahko v mesu škodujejo zdravju ljudi. Preverjanje podatkov o prejemanju zdravil v identifikacijskem dokumentu je tako obvezni del veterinarsko-sanitarnega pregleda po zakolu.

(12) Pogoji za uvoz kopitarjev morajo biti v skladu z določbami Direktive 90/426/EGS in še posebno z odločbama Komisije 93/196/EGS [10] in 93/197/EGS [11].

(13) V skladu s tem je treba spremeniti identifikacijski dokument za registrirane kopitarje.

(14) Nadalje je treba na temelju identifikacijskega dokumenta za registrirane kopitarje oblikovati identifikacijski dokument za kopitarje za rejo in rabo.

(15) Da bi imele države članice čas za izvedbo predlaganih ukrepov, mora biti predvideno prehodno obdobje.

(16) Ukrepi, predvideni s to odločbo, so v skladu z mnenjem Stalnega odbora za zootehniko in Stalnega veterinarskega odbora –

SPREJELA NASLEDNJO ODLOČBO:

Člen 1

Priloga k Odločbi 93/623/EGS se spremeni:

1. V delu II(A) Splošnih navodil za potni list se vnese naslednje besedilo:

"6. Oddelek IX:

Zdravljenje

Del I in del II ali del III tega oddelka morata biti pravilno izpolnjena v skladu z navodili iz tega oddelka."

2. Doda se nov oddelek v skladu s Prilogo k tej odločbi.

Člen 2

1. Identifikacijska številka, navedena v Oddelku II(1) identifikacijskega dokumenta, določena z Odločbo 93/623/EGS, je življenjska številka živali, ki ostane trajno nespremenjena ali pa se je treba nanjo sklicevati, kadarkoli pristojni organi spremenijo registracijske podatke o tej živali.

2. Identifikacijska številka iz odstavka 1 mora biti identifikacijska številka iz člena 7(3) Direktive 90/426/EGS.

Člen 3

Identifikacijski dokument, ki spremlja kopitarje za rejo in rabo med premiki, mora vsebovati najmanj podatke, predvidene v oddelkih I, II, III, IV in IX identifikacijskega dokumenta, določenega z Odločbo 93/623/EGS.

Člen 4

Države članice zagotovijo, da se najpozneje s 1. julijem 2000 registrirani kopitarji ter kopitarji za rejo in rabo opremijo z identifikacijskim dokumentom iz členov 1 oziroma 3, razen kadar je zaradi obveznih vnosov v oddelek iz člena 1 potrebna takojšnja izdaja tega oddelka pred tem datumom.

Člen 5

Ta odločba je naslovljena na države članice.

V Bruslju, 22. decembra 1999

Za Komisijo

David Byrne

Član Komisije

[1] UL L 224, 18.8.1990, str. 55.

[2] UL L 224, 18.8.1990, str. 42.

[3] UL L 298, 3.12.1993, str. 45.

[4] UL L 317, 6.11.1981, str. 1.

[5] UL L 214, 24.8.1993, str. 31.

[6] UL L 224, 18.8.1990, str. 1.

[7] UL L 156, 23.6.1999, str. 1.

[8] UL L 243, 11.10.1995, str. 7.

[9] UL L 243, 11.10.1995, str. 7.

[10] UL L 86, 6.4.1993, str. 7.

[11] UL L 86, 6.4.1993, str. 16.

--------------------------------------------------

PRILOGA

"ODDELEK IX"

+++++ TIFF +++++

+++++ TIFF +++++

--------------------------------------------------